ملتان (اے پی پی) وزیر خارجہ مخدوم شاہ محمود قریشی پارینے کہ دہشت گردی آن ننا زرگزران ءِ نسخان رسینگا، نن دہشت گردی ءِ شکست تسن، اوغانستان اٹی امن نا عمل برجاءِ و پاکستان داٹی اہم کڑد ادا کننگ ءِ۔ داخیال آتا درشانی ءِ او ملتان اٹی پوسکن تفوک آ شاپنگ مال انا بناءِ کننگ نا وخت آ تران اٹی کرے۔ اوپارے کہ پاکستان اٹی زرکاری داجاگہ نا زرگزرانی بحالی نا شاہدی ءِ۔ داشاپنگ مال جرمن کمپنی جوڑ کرینے و پاکستان اٹی جرمنی یانزدہ سال آن پد زرکاری کرینے۔ اوپارے کہ پاکستان نا ہر بشخ اٹی کمک کننگ آ نن جرمن حکومت نا منت وار اُن۔ وزیر خارجہ پارے کہ بروک آ دے تیٹی ملتان کمرشل بزنس نا بنجامریک۔ ہراوڑ جرمنی پاکستان اٹی زرگزران نا بحالی کن کمک کننگ ءِ و ہراوڑ او پاکستان اٹی زرکاری کننگ ءِ داڑآن اومیت ءِ کہ ایلو یورپی ملک آک ہم پاکستان آ پت کیرہ۔ نن جرمنی نا شاری تے ویزہ تننگ اُن و دانا مسخت زرکارآتے تینا کنڈآ چکنگ نا ءِ۔
